Na podlagi 31. člena Zakona o vrtcih (Uradni list RS, št. 1005/05-UPB2, 25/08), 2., 4., 17., 20a. in 17., 18., 22. člena Pravilnika o metodologiji za oblikovanje cen programov v vrtcih, ki izvajajo javno službo (Uradni list RS, št. 97/03, 77/05, 120/05) in 18. člena Statuta Mestne občine Kranj (Uradni list RS, št. 33/07) je Svet Mestne občine Kranj na 32. seji, dne 16.12.2009 sprejel 

Sklep o določitvi cen vzgojno-varstvenih programov v javnih vrtcih na območju Mestne občine Kranj

1. člen

Cene vzgojno-varstvenih programov na območju Mestne občine Kranj znašajo mesečno na otroka po posameznih programih:

	Program
	Cena programa
	Dnevni strošek živil

	I. Celodnevni programi
	
	

	1. oddelek prvega starostnega obdobja 
	460,35 EUR
	1,95 EUR

	2. oddelek drugega starostnega obdobja  
	355,35 EUR
	1,76 EUR

	3. oddelek 3 - 4 letnih otrok
	395,77 EUR
	1,76 EUR

	4. kombinirani oddelek 
	395,77 EUR
	1,76 EUR

	
	
	

	II. Krajši programi (3 do 6 let )
	
	

	5. 60 % program
	213,21 EUR
	1,76 EUR

	6. cicibanove urice
	28,28 EUR
	

	
	
	

	III. Posebni programi
	
	

	7. Razvojni program
	916,82 EUR
	1,55 EUR


2. člen

Za čas, ko je otrok upravičeno odsoten in ne obiskuje vrtca, se cena programa zniža za stroške neporabljenih živil od naslednjega sporočenega dne dalje. Vsako odsotnost otroka morajo starši javiti prvi dan odsotnosti do 7.30 ure.

3. člen

Staršem otrok, za katere je Mestna občina Kranj po veljavnih predpisih dolžna kriti del cene programa in imajo otroka vključenega v oddelek prvega starostnega obdobja, drugega starostnega obdobja in v oddelek 3-4 letnih otrok v javnem vrtcu na območju Mestne občine Kranj, se veljavna cena programa na osnovi Pravilnika o plačilih staršev za programe v vrtcih dodatno zniža tako, da plačajo z odločbo določeno plačilo od naslednje osnove: 

· oddelek prvega starostnega obdobja: 441,93 EUR,

· oddelek drugega starostnega obdobja: 335,12 EUR,

· oddelek 3-4 letnih otrok: 386,00 EUR.

Dodatno znižanje ne velja v primeru, če se plačilo vrtca financira oziroma sofinancira iz državnega proračuna.

4. člen

Starši otrok, za katere je Mestna občina Kranj po veljavni zakonodaji dolžna kriti del cene programa predšolske vzgoje v vrtcu, lahko:

· uveljavijo rezervacijo za otroka le enkrat letno. Rezervacijo lahko uveljavijo za neprekinjeno odsotnost otroka najmanj 30 in največ 60 koledarskih dni. Starši plačajo rezervacijo v višini 40 % mesečnega prispevka staršev za program, v katerega je bil otrok vključen pred začasno odjavo. V tej višini plačila staršev je strošek neporabljenih živil že odštet,

· uveljavijo začasen izpis otroka zaradi zdravstvenih razlogov, in sicer s predložitvijo zdravniškega potrdila za otroka. Kot začasni izpis zaradi bolezni se upošteva odsotnost otroka nad 15 delovnih dni. V času odsotnosti otroka starši plačajo 50 % mesečnega prispevka staršev za program, v katerega je vključen. V tej višini plačila staršev je strošek neporabljenih živil že odštet.

Starši, ki imajo v vrtec hkrati vključenega več kakor enega otroka, lahko uveljavijo rezervacijo in začasen izpis otroka zaradi zdravstvenih razlogov le za najstarejšega otroka. 

Starši o odsotnosti otroka zaradi uveljavljanja rezervacije obvestijo vrtec 14 dni pred nastopom odsotnosti. 

To določilo velja samo za starše otrok, za katere je Mestna občina Kranj po veljavnih predpisih dolžna kriti del cene programa, za druge starše pa samo v soglasju z občino, plačnico razlike med ceno programa in plačilom staršev.

5. člen

V primeru vpisa ali pravočasnega izpisa otroka se plačilo staršev proporcionalno zmanjša glede na število dni prisotnosti otroka v vrtcu.

Za enotno obračunavanje znižanja oskrbnine se dnevna oskrbnina izračuna tako, da se mesečno določena cena programa deli v skladu s koledarjem delovnih dni.

Staršem otrok, ki zamudijo pravočasen prevzem otroka iz dnevnega varstva več kot 15 minut dnevno, se zaračuna zamudna ura, ki jo določi strokovna služba zavoda.

6. člen

Z dnem uveljavitve tega sklepa preneha veljati Sklep o določitvi cen vzgojno-varstvenih programov v javnih vrtcih na območju Mestne občine Kranj št. 602-63/2008-5-(47/10) z dne 28.5.2008 (Uradni list RS, št. 53/08), Sklep o spremembah Sklepa o določitvi cen vzgojno-varstvenih programov v javnih vrtcih na območju Mestne občine Kranj št. 602-40/2009-1-(47/09) z dne 22.4.2009 (Uradni list RS, št. 33/09), Sklep o spremembi Sklepa o določitvi cen vzgojno-varstvenih programov v javnih vrtcih na območju Mestne občine Kranj št. 602-428/09-1-(47/09) z dne 23.9.2009 (Uradni list RS, št. 79/09), Sklep o znižanju plačila staršev za programe v vrtcih za čas otrokove odsotnosti št. 602-0002/2007-47/09 z dne 28.3.2007 (Uradni list RS, št. 32/07) in Sklep o dopolnitvi sklepa o znižanju plačila staršev za programe v vrtcih za čas otrokove odsotnosti št. 602-27/09-47-1-(47/09) z dne 18.3.2009 (Uradni list RS, št. 28/09).

7. člen

Ta sklep začne veljati naslednji dan po objavi v Uradnem listu Republike Slovenije, uporablja pa se od 1.1.2010 dalje.

Zadeva: 602-546/2009-1-(47/09)

Datum:  16.12.2009

